b'\n_START_ARTICLE_\nNurmij\xc3\xa4rven Opisto\n_START_SECTION_\nHistoria\n_START_PARAGRAPH_\nMannerheimliiton Rajam\xc3\xa4en osaston Kasvatuskerhon p\xc3\xb6yt\xc3\xa4kirjoista ilmenee, ett\xc3\xa4 ko. kerho oli kokoontunut kerhoiltaansa 20.5.1955 Rajam\xc3\xa4en kirkon seurakuntasaliin, johon oli saapunut 34 kasvatusasioista kiinnostunutta henkil\xc3\xb6\xc3\xa4. Kerhon puheenjohtaja, opettaja Uuno Miettinen, johti tilaisuudessa puhetta. Kokouksen kuluista hyv\xc3\xa4n kuvan antavan p\xc3\xb6yt\xc3\xa4kirjan kirjoitti opettaja Anna Kalliokoski. Insin\xc3\xb6\xc3\xb6ri Anna Luokola piti kerhoillassa alustuksen aiheesta \\"Nuorten vapaa-ajan harrastukset\\". Seuranneessa keskustelussa opettaja Miettinen heitti esiin ajatuksen nuorison vapaa-ajan harrastusten keskitt\xc3\xa4misest\xc3\xa4 kansalaisopistoon. Ajatus sai heti eritt\xc3\xa4in innokkaan vastaanoton ja syrj\xc3\xa4ytti kaikki muut asiat k\xc3\xa4ydyss\xc3\xa4 keskustelussa. Kokouksen loppuvaiheessa p\xc3\xa4\xc3\xa4tettiin valita toimikunta kehittelem\xc3\xa4\xc3\xa4n kansalaisopistoasiaa edelleen. Toimikunnan, jota my\xc3\xb6hemmin laajennettiin, ripe\xc3\xa4n ty\xc3\xb6skentelyn ansiosta asia eteni niin nopeasti, ett\xc3\xa4 kansalaisopiston kannatusyhdistyksen perustava kokous pidettiin Rajam\xc3\xa4en kansakoulun juhlasalissa marraskuun 20. p\xc3\xa4iv\xc3\xa4n\xc3\xa4 1955. Kokouksessa oli noin 300 opistoasiasta kiinnostunutta henkil\xc3\xb6\xc3\xa4, joiden yksimielisell\xc3\xa4 p\xc3\xa4\xc3\xa4t\xc3\xb6ksell\xc3\xa4 ja innostuneen mielialan vallitessa p\xc3\xa4\xc3\xa4tettiin perustaa Kansalaisopisto Jukolan Kannatusyhdistys, jonka teht\xc3\xa4v\xc3\xa4ksi tulisi yll\xc3\xa4pit\xc3\xa4\xc3\xa4 kansalaisopistoa paikkakunnalla. Opiston ty\xc3\xb6 p\xc3\xa4\xc3\xa4si k\xc3\xa4yntiin vuoden 1956 alusta, joten ensimm\xc3\xa4inen ty\xc3\xb6vuosi k\xc3\xa4sitti vain kev\xc3\xa4tlukukauden. N\xc3\xa4in oli Kansalaisopisto Jukola syntynyt Rajam\xc3\xa4elle, josta sen toiminta sitten aikaa my\xc3\xb6ten oli laajentunut koko pit\xc3\xa4j\xc3\xa4n k\xc3\xa4sitt\xc3\xa4v\xc3\xa4ksi.'